**СТАНОВИЩЕ**

по темата:

***„Здраве за всички – бъдещите цели за развитие“***

Съвет „Наука и здравеопазване“

Уважаеми г-н Президент,

Уважаеми дами и господа,

Благодаря за възможността да присъствам на организираната под егидата на Президента на Република България инициатива „Младежка визия за развитие на България”.

Казвам се Иглика Щерева и преди няколко месеца успешно завърших Медицински университет „Проф. д-р Параскев Стоянов” – гр. Варна, придобивайки магистърска степен по специалността „Здравен мениджмънт” във Факултета по обществено здравеопазване.

**Формулираните през 2000г. от ООН „Цели на хилядолетието за развитие”, насочват цялостната европейска политика към подпомагане и насърчаване на развитието в продължение на вече 13 години. Тези цели са разпределени в осем области, като някои от тях са: п**реодоляване на бедността и глада; намаляване на детската смъртност; подобряване на здравето на майките; предотвратяване на разпространението на ХИВ/СПИН, малария и други заболявания.

Поради специфичните особености на всяка страна, целите се адаптират и прилагат в различна степен, съобразено с техните потребности от промяна. Всички страни-членки на ООН се ангажират да постигнат тези цели до 2015 г.

По-малко от 2 години остават до крайния срок за постигането на тези Цели за развитие, които следва да намалят бедността и да подобрят живота в развиващите се страни, но напредъкът по тях е неравномерен. Бедността и детската смъртност наистина намаляват, но все още определени групи от хора нямат пълен достъп до лечение на СПИН, смъртността при майките в някои страни остава висока, както и броят на хората, страдащи от глад.

Както знаем доброто здраве е основна движеща сила за постигане на социално и икономическо благополучие, а от това зависят политическите действия във всички сектори на обществения живот. Наличието на финансова и икономическа криза, пред която са изправени много страни, поставя сериозни предизвикателства, но в същото време това ни дава ценна възможност да осмислим грешките си и да не ги повтаряме занапред.

За осигуряването на „Здраве за всички” няма универсален подход. Това е така поради богатото многообразие от здравни системи, методи на управление на здравеопазването и наличие на финансови ресурси в различните страни.

В обобщен вид усилията на всички страни трябва да бъдат насочени към:

- Създаване на **дългосрочна политика** в областта на здравеопазването чрез постигане на приемственост и последователност в политическото управление;

- **Активно сътрудничество** между различните сектори;

- **Усъвършенстване и развитие на моделите на здравно осигуряване** и решаване на проблема със събираемостта на здравноосигурителните вноски;

- Осигуряване на **равен достъп** на всички граждани до качествено здравеопазване;

- **Контрол на разходите** за здравеопазване, например чрез пренасочване на ресурсите към по-иновативни подходи за лечение;

- Извършване на **структурни реформи** – например развитие и налагане на методите за извънболничното и еднодневно лечение, което да ограничи ползването на скъпоструващите болнични услуги;

- Ефективно планиране и **управление на човешките ресурси** в здравния сектор, което да бъде съобразено с демографските промени, особено миграционните процеси;

- Провеждане на активни политики по **промоция и превенция на здравето** сред населението;

- **Ограничаване на рисковите фактори**, влияещи върху здравето на нацията; например ограничаване на тютюнопушенето и консумацията на алкохол.

Разбира се, за постигането на тези цели е необходима пълна обществена подкрепа и ангажираност на всички управляващи, независимо от техните политически възгледи.

Споделям мнението на г-жа Маргарет Чан, директор на Световната здравна организация, че „**Ние искаме всички да се радват на по-добро здраве и благосъстояние, защото това е тяхно основно човешко право”**. Това може да бъде постигнато единствено чрез съвместни действия и активно сътрудничество на България с другите страни, с институциите на Европейския съюз и Световната здравна организация.

Иглика Щерева

Медицински университет

„Проф. д-р П. Стоянов” – Варна